Man wat sterf ná Cape Epic was gesin se ‘anker’Francois du Toit en Anna Swanepoel. (Foto: Facebook) Francois du Toit, die Bloemfonteiner wat Maandag ŉ dag nadat hy sy sesde Absa Cape Epic-bergfietswedren voltooi het onverwags oorlede is, was iemand wie se avontuurlustige geaardheid almal om hom geïnspireer het. “Hy laat ŉ groot leemte in ons lewe. Hy was regtig ons anker,” het Anna Swanepoel, Du Toit se vrou, Woensdag aan Maroela Media gesê. Swanepoel vertel dat Du Toit glad nie sleg gevoel het nadat hy en sy fietsrymaat, Dirk Botha, dié tawwe bergfietswedren voltooi het nie. Die egpaar sou Maandag huiswaarts keer, maar tóé beswyk Francois dié oggend onverwags aan ŉ hartaanval in die egpaar se seun se huis in Stellenbosch. “Daar was nie klagtes nie. Inteendeel, hulle het nog onder hulle oefengroep van Bloemfontein gespot dat hy en Dirk die groep Sondag weggery het. Dit was sy beste Epic nóg,” vertel ŉ emosionele Swanepoel. “Hy was ŉ regte terggees. Hulle het gespot dat hulle soos ou perde is wat al hoe fikser word hoe verder hulle gaan.” Francois was die dag voor sy dood veral in sy skik omdat hy onder die eerste 400 deelnemers klaargemaak het. Hy het ook reeds twee Freedom Challenge-bergfietswedrenne agter sy blad gehad. Francois du Toit by sy gesin. (Foto: Verskaf) Swanepoel vertel dat haar man van die afgelope 15 jaar sy lewe lank avontuurlustig en sportief was. Hy het veral ŉ voorliefde vir fietsry en die natuur gehad. Francois was ook ŉ uitblinker in die houtwerkbedryf en veral onder die gemeenskap van Bloemfontein vir sy ontwerpe en vakmanskap bekend. “Almal gaan hom onthou vir die legende wat hy was – wat altyd almal se denke uitgedaag het en wie se avontuurlustige leefstyl mense gemotiveer en geïnspireer het.” Die oorsaak van Du Toit se dood is vandag amptelik aan ŉ hartaanval toegeskryf. Hy word Saterdag 30 Maart uit die NG gemeente Heuwelsig in Bloemfontein ter ruste gelê. Du Toit word oorleef deur sy vrou en vyf kinders.